Saiph

Saiph (araab.:سي; an sik saif al-dschabbār „Sweert vun’n Rees“) is de Egennaam vun den Steern κ Orionis (Kappa Orionis).

 Naam 
De Naam kummt dorher, dat de araabschen Astronomen in dat Steernbild Orion en Rees sehn hebbt. As Saiph weer egentlich en annern Steern betekent, wat histoorsch verkehrt överdragen worrn is. Disse Fehler is denn aver bibehollen worrn. Ut hüütige Sicht ist dat neemlich de linke Foot vun’n Orion.

 Physikaalsche Egenschoppen 
Saiph is de sösshellste Steern vun dat Steernbild. Mit en schienbore Helligkeit vun 2,07 kann he licht mit dat fre’e Oog sehn warrn. Sien Afstand weer fröher överschätzt. Na en Neebestimmen dör den Hipparcos-Satellit is he ruchweg 650 Lj vun de Sünn weg, man de Bereken hett en groot Fehlerrebeet. Dat is aver ungefähr de glieke Afstand, den ok Rigel vun de Sünn hett. Vun’n Tyyp her is Saiph en Blauen Rees mit de Spektralklass B0 un de Lüüchtkraftklass Ia. Vunwegen dat he den gröttsten Deel vun sien Energie in’t ultravigelette Rebeet vun’t Spektrum afstrahlt schient he ’n beten bleker as Rigel. Sien bolometrische Helligkeit is 65.000 grötter as de vun de Sünn. In’t sichtbore Licht is sien Lüüchtkraft jümmer noch mehr as dat 6000facke vun de Sünn. Na’n hüütigen Stand vun de Forschung is Saiph en enkelten Steern.

Kategorie:Steern